b'\n_START_ARTICLE_\nVemork-aktionen\n_START_SECTION_\nOperation Freshman og Grouse\n_START_PARAGRAPH_\nDet f\xc3\xb8rste fors\xc3\xb8g p\xc3\xa5 at \xc3\xb8del\xc3\xa6gge fabrikken blev gjort i november 1942. Planen bestod af to operationer, den f\xc3\xb8rste var at nedkaste lokalkendte norske faldsk\xc3\xa6rmssoldater, som skulle fungere som en fortrop (Operation Grouse). Efter dem skulle f\xc3\xb8lge en gruppe engelske ingeni\xc3\xb8rsoldater i to transportsv\xc3\xa6vefly. Med hj\xc3\xa6lp fra de lokalkendte nordm\xc3\xa6nd skulle de foretage et angreb p\xc3\xa5 selve fabrikken._NEWLINE_Den 19. oktober 1942 blev det fire mand store Kompagni Linge med faldsk\xc3\xa6rm kastet ned over Telemarken. Fra landingsstedet m\xc3\xa5tte de l\xc3\xb8be langt p\xc3\xa5 ski for at komme til et skjulested n\xc3\xa6rmere fabrikken. Det blev derfor planlagt s\xc3\xa5dan, at de havde rigeligt med tid._NEWLINE_En m\xc3\xa5ned senere, den 19. november blev de britiske ingeni\xc3\xb8rsoldater fra 1st British Airborne Division sendt af sted. To bombefly, tr\xc3\xa6kkende hvert sit Horsa sv\xc3\xa6vefly, kom ind over Norge. Over Rogaland begyndte begge fly at ise til. Wiren til det ene sv\xc3\xa6vefly brast, og det styrtede ned syd for Lysefjorden, mens det lykkedes tr\xc3\xa6kflyet at vende tilbage til England. Det andet tr\xc3\xa6kfly kom i vanskeligheder allerede ved indflyvningen over Norge. Sv\xc3\xa6veflyet styrtede ned ved Egersund, mens tr\xc3\xa6kflyet styrtede ned ved H\xc3\xa6stadfjeldet. Alle om bord i tr\xc3\xa6kflyet omkom, mens de overlevende i sv\xc3\xa6veflyet blev taget til fange af tyskerne, som tog dem med til Sletteb\xc3\xb8lejren i Bakkeb\xc3\xb8 ved Egersund. Efter krigen blev der rejst et mindesm\xc3\xa6rke p\xc3\xa5 Bakkeb\xc3\xb8 samt en varde oppe i fjeldet, hvor sv\xc3\xa6veflyet havarerede. Af de ni overlevende fra styrtet ved Lysefjorden blev fem f\xc3\xb8rt til Grinifangelejren. De blev henrettet den 18. januar 1943 i Trandumskoven ved Ullensaker. Fire blev f\xc3\xb8rt til Lag\xc3\xa5rd-f\xc3\xa6ngslet i Stavanger og henrettet den 24. november efter at v\xc3\xa6re udsat for tortur. Alle 14 overlevende fra det f\xc3\xb8rste styrt ved Egersund blev henrettet allerede den f\xc3\xb8lgende dag. Der var ingen overlevende fra det styrtede bombefly._NEWLINE_Den norske Grouse-gruppe m\xc3\xa5tte derefter tilbringe en l\xc3\xa6ngere ventetid p\xc3\xa5 deres skjulested p\xc3\xa5 Hardangervidda. Der overlevede de ved at spise mos og lav resten af vinteren, dog suppleret med et rensdyr, som blev skudt lige f\xc3\xb8r jul.\n_START_SECTION_\nOperation Gunnerside\n_START_PARAGRAPH_\nDen britiske overkommando, som var klar over, at Grouse havde overlevet, besluttede at bygge videre p\xc3\xa5 denne gruppe ved at sende seks nye norske faldsk\xc3\xa6rmssoldater. De landede i faldsk\xc3\xa6rm p\xc3\xa5 Hardangervidda i februar 1943 og slog sig sammen med Grouse. Om natten den 28. februar 1943 tr\xc3\xa6ngte ni af dem ind i tungtvandsanl\xc3\xa6gget og spr\xc3\xa6ngte tungtvandscellerne, hvorved 900\xc2\xa0kilo tungtvand (inklusive produktionudstyr) blev \xc3\xb8delagt. De kunne nu sende besked til ledelsen i London om, at opgaven var lykkedes. Forgruppen (Grouse) tog tilbage til deres skjulested p\xc3\xa5 Hardangervidda. De \'gik under jorden\' og fortsatte resten af krigen modstandsarbejdet i lokalomr\xc3\xa5det. Spr\xc3\xa6ngningsholdet flygtede p\xc3\xa5 ski. Fire af dem reddede sig i sikkerhed i det neutrale Sverige efter en 15 dage og 400 kilometer lang, strabadserende skitur. To havde held til at n\xc3\xa5 til Oslo._NEWLINE_Aktionen regnes for en af de vigtigste \xe2\x80\x93 og mest vellykkede \xe2\x80\x93 sabotageaktioner under 2. verdenskrig.\n_START_SECTION_\nS\xc3\xa6nkingen af "D/F Hydro"\n_START_PARAGRAPH_\nEfter et par m\xc3\xa5neder var tyskerne i stand til at genoptage produktionen af tungt vand, og da de allierede opdagede dette, planlagde de et nyt angreb. I november 1943 bombede 143 B-17 bombefly anl\xc3\xa6gget. Selv om mindst 600 af de i alt 711 bomber ramte ikke m\xc3\xa5let, forsinkede bombningen dog alligevel produktionen en kort tid._NEWLINE_Ikke alt det tunge vand var g\xc3\xa5et tabt, og tyskerne besluttede, at det under streng bevogtning skulle transporteres til den lille f\xc3\xa6rgehavn M\xc3\xa6l og herfra videre med jernbanef\xc3\xa6rgen "D/F Hydro" over Tinns\xc3\xb8en ved Tinn, hvorfra der var jernbaneforbindelse, s\xc3\xa5 det kunne sendes videre ned gennem Norge og slutteligt til Tyskland. De lokale modstandsfolk s\xc3\xb8gte efter en mulighed for at standse transporten og fandt ud af, at f\xc3\xa6rgen var det svage punkt i sikkerhedsforanstaltningerne._NEWLINE_Den 20. februar 1944 blev "D/F Hydro" saboteret med en tidsindstillet bombe placeret i f\xc3\xa6rgens motorrum. Ved eksplosionen blev f\xc3\xa6rgens bovport fl\xc3\xa5et af, hvilket hurtigt fik f\xc3\xa6rgen til at tippe om p\xc3\xa5 siden. Tre minutter senere var den p\xc3\xa5 vej mod bunden, mere end 400 meter nede. Med sig i dybet tog den 14 nordm\xc3\xa6nd, fire tyskere og den samlede tyske beholdning af tungt vand._NEWLINE_Der er gennemf\xc3\xb8rt en stor unders\xc3\xb8gelse af vraget i nyere tid. Man \xc3\xb8nskede at unders\xc3\xb8ge, hvor mange af t\xc3\xb8nderne der var blevet spr\xc3\xa6ngt, og om de fortsat indeholdt tungt vand efter at have ligget over 60 \xc3\xa5r p\xc3\xa5 bunden af Tinns\xc3\xb8en. Det lykkedes at hejse en t\xc3\xb8nde op fra f\xc3\xa6rgens last. Det viste sig, at den indeholdt Kaliumhydroxid med en koncentration p\xc3\xa5 1-2\xc2\xa0% tungt vand. Kaliumhydroxid er udgangspunktet for destillationsprocessen, som benyttes for at producere tungt vand. Det var destillationsanl\xc3\xa6gget, der blev \xc3\xb8delagt i sabotageaktionen p\xc3\xa5 Vemork.'